શ્રી ભોળાભાઈનો જન્મ ઓગસ્ટ ૭,૧૯૩૪ના રોજ મહેસાણા જીલ્લાના,મારા ગામ નજીક આવેલા,સોજા ગામમાં સામાન્ય સ્થિતિના એક ખેડૂત કુટુંબમાં થયો હતો.એમણે એમનું હાઈસ્કુલનું શિક્ષણ એ વખતે ઉત્તર ગુજરાતના શાંતિનિકેતન તરીકે જાણીતી થયેલ ૫૦ એકરના વિશાળ પરિશરમાં ખીલેલી પ્રકૃતિ વચ્ચે પથરાયેલ આશ્રમ-છાત્રાલય સાથેની શાળા સર્વ વિધાલયમાંથી પુરું કર્યું હતું.આ આશ્રમમાં ૪૦૦ વિદ્યાર્થીઓ એક જ રસોડે જમતા લગભગ બધા જ ખેડૂત પુત્રો હતા.સંસ્થાના આદ્ય સ્થાપક છગનભાના જીવન મન્ત્ર કર ભલા હોગા ભલાને વરેલા ગુરુકુલોની પરમ્પરાને દીપાવે એવા સેવાભાવી ગુરુઓના હાથે શિક્ષણ અને જીવનનું નવ ઘડતર પામીને અનેક છાત્રો આજે દેશ વિદેશમાં ઉજ્વળ કારકિર્દી ભોગવી રહયા છે એમાં ભોળાભાઈ આગળ પડતા હતા.કડીની આ સંસ્થામાં રહી મેં પણ એસ.એસ.સી સુધીનો અભ્યાસ પુરો કર્યો હતો.મારાથી બે ધોરણ આગળ ભણતા ભોળાભાઈમાં એ સમયથી જ સાહિત્ય પ્રીતિના બીજ અમારા એ વખતના ગુજરાતીના શિક્ષક અને લેખક શ્રી મોહનભાઈ પટેલની પ્રેરણાથી રોપાયેલા જે આગળ જતાં એક ઘેઘુર કબીર વડની જેમ ફૂલ્યા અને ફાલ્યા હતાં.